
VENDIM
Nr. 248, datë 3.9.2026

MBI MIRATIMIN E DISA SHTESAVE DHE NDRYSHIMEVE NË “RREGULLOREN PËR PROCEDURAT DHE AFATET PËR DHËNIEN, MODIFIKIMIN, TRANSFERIMIN OSE HEQJEN E LICENCAVE NË SEKTORIN E GAZIT NATYROR”, MIRATUAR ME VENDIMIN E BORDIT TË ERE-s NR. 97, DATË 4.7.2017

Në mbështetje të nenit 16, të ligjit nr. 59/2026 “Për sektorin e energjisë elektrike”’; si dhe të neneve 18; 22, 23 dhe 24, të ligjit nr. 102/2015, “Për sektorin e gazit natyror”, të ndryshuar; të neneve 15 dhe 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016, si dhe të nenit 19, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e gazit natyror”, miratuar me vendimin e Bordit të ERE-s nr. 97, datë 4.7.2017, Bordi i ERE-s, në mbledhjen e tij të datës 3.9.2026, mbasi shqyrtoi relacionin nr. 1527/1 prot., datë 1.9.2026, të përgatitur nga Drejtoritë Teknike, “Mbi miratimin e disa ndryshimeve në ‘Rregulloren për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e gazit natyror’”, miratuar me vendimin e Bordit të ERE-s nr. 97, datë 4.7.2017, si dhe miratimin e licencave tip për operimin e impianteve të GNL-së/GNK-së me përmasa të vogla
konstatoi se:
- ERE, me vendimin e Bordit nr. 124, datë 6.5.2026, vendosi fillimin e procedurës për miratimin e disa ndryshimeve në “Rregulloren për procedurat dhe afatet për dhënien, modifikimin, transferimin ose heqjen e licencave në sektorin e gazit natyror”, miratuar me vendimin e Bordit të ERE-s nr. 97, datë 4.7.2017.
- Në pikën 1 të dispozitivit të vendimit të Bordit të ERE-s nr. 124, datë 6.5.2026, është referuar “Rregullorja për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e gazit natyror”, ndërkohë që me vendimin e Bordit të ERE-s nr. 97, datë 4.7.2017, është miratuar “Rregullorja për procedurat dhe afatet për dhënien, modifikimin, transferimin ose heqjen e licencave në sektorin e gazit natyror”, e cila është edhe rregullorja objekt i procedurës së filluar me vendimin nr. 124/2026. Për rrjedhojë, në vijim të procesit të miratimit të shtesave dhe ndryshimeve në këtë rregullore, referimi në titullin e saj, për sa përcaktuar dhe në pikën 1, do të bëhet sipas emërtimit të miratuar me vendimin e Bordit të ERE-s nr. 97, datë 4.7.2017.
- Për efekt të vendimmarrjes së Bordit, miratimi i licencave tip për operimin në impiantet e GNL-së dhe GNK-së me përmasa të vogla do të trajtohet veçmas nga miratimi i shtesave dhe ndryshimeve në rregulloren e licencimit, duke qenë se këto licenca përbëjnë akte të posaçme rregullatore me përmbajtje dhe efekte të veçanta juridike. Për rrjedhojë, objekt i këtij vendimi është vetëm miratimi i shtesave dhe ndryshimeve në rregullore, ndërsa licencat tip do të shqyrtohen dhe miratohen me vendimmarrje të veçantë të Bordit të ERE-s.
- Ndryshimet e propozuara synojnë përditësimin e kuadrit rregullator të licencimit, në përputhje me ndryshimet e ligjit nr. 102/2015, “Për sektorin e gazit natyror”, të ndryshuar, përfshirë parashikimin e veprimtarive të operimit të impianteve të GNL-së dhe GNK-së me përmasa të vogla.
- Fillimi i procedurës u vlerësua i nevojshëm për të reflektuar në kuadrin rregullator ndryshimet e parashikuara nga ligji nr. 81/2021, “Për disa shtesa dhe ndryshime në ligjin nr. 102/2015, ‘Për sektorin e gazit natyror’, të ndryshuar”, nëpërmjet të cilit janë parashikuar kategori të reja veprimtarish që i nënshtrohen licencimit nga ERE, përfshirë veprimtaritë e operimit të impianteve të GNL-së dhe GNK-së me përmasa të vogla.
- Ndryshimet e propozuara në rregullore përfshijnë shtimin e kategorive të reja të veprimtarive të licencuara për operimin në impiantet e GNL-së dhe GNK-së me përmasa të vogla, përcaktimin e dokumentacionit teknik, mjedisor, financiar dhe administrativ që duhet të paraqitet për këto veprimtari, afatet dhe procedurën përkatëse të licencimit, si dhe përcaktimin e kohëzgjatjes së licencave përkatëse.
- Ndryshimet e tjera konsistojnë në plotësimin dhe saktësimin e përkufizimeve të përdorura në rregullore, rishikimin e disa kërkesave të përgjithshme të dokumentacionit të aplikimit, përfshirë dokumentacionin mbi gjendjen gjyqësore dhe garancitë financiare e fiskale, plotësimin e dispozitave që rregullojnë dhënien e licencës me kusht, afatin dhe mënyrën e verifikimit të përmbushjes së kushteve të vendosura, rastet e refuzimit të licencës, si dhe plotësimin e të dhënave që përmban regjistri i licencimeve dhe mënyrës së përditësimit të tij.
- Gjithashtu, në aneksin A të rregullores propozohet përfshirja e pagesave të regjistrimit dhe procedimit të aplikimeve për kategoritë e reja të licencimit, të përcaktuara sipas modelit të pagesave të aplikueshëm aktualisht për veprimtaritë e tjera të licencueshme të parashikuara në Rregullore. Në tërësi, ndërhyrjet e propozuara synojnë jo vetëm reflektimin në rregullore të veprimtarive të reja të licencueshme të parashikuara nga ligji nr. 102/2015, “Për sektorin e gazit natyror”, i ndryshuar, por edhe plotësimin dhe qartësimin e disa aspekteve procedurale të procesit të licencimit. Në kuadër të procedurës së konsultimit publik, drafti i ndryshimeve në rregullore u publikua në faqen zyrtare të ERE-s, më datë 2.6.2026. Për efekt të korrigjimit të gabimeve materiale të konstatuara në tekstin e publikuar, versioni i korrigjuar i draftaktit u publikua në faqen zyrtare të ERE-s, më datë 3.7.2026.
- Me shkresën nr. 1680 prot., datë 25.5.2026, ERE njoftoi për fillimin e procedurës së miratuar me vendimin nr. 124, datë 6.5.2026, palët e interesit: Ministrinë e Infrastrukturës dhe Energjisë (MIE); Operatorin e Kombinuar të Gazit Natyror “Albgaz” sh.a.; Inspektoratin Shtetëror Teknik dhe Industrial (ISHTI); Ministrinë e Financave (MF); Autoritetin e Konkurrencës (AK); shoqërinë “Albpetrol” sh.a.; si dhe Operatorin e Pavarur të Sistemit të Transmetimit të gazit natyror (TAP AG), duke u dhënë mundësinë për të paraqitur opinionet dhe komentet e tyre mbi ndryshimet e propozuara në rregullore.
- ERE publikoi njoftim edhe në dy gazeta me qarkullim kombëtar, përkatësisht në gazetat “Tema” dhe “Panorama”, në datat 8.7.2026 dhe 9.7.2026. 
- Në përfundim të konsultimit, rezultoi se shoqëria “SOCAR Gas Albania”, me email-in e datës 12.6.2026, paraqiti komente dhe sugjerime lidhur me projektaktet e publikuara për konsultim. Në lidhje me propozimet për ndryshimin e rregullores objekt i kësaj procedure, komentet e shoqërisë lidhen me dy çështje: i. përcaktimin e një pragu ose diapazoni sasior për termin “sasi të vogla”, të përdorur në përkufizimin e “Impiantit në shkallë të vogël”; dhe ii. përdorimin e termit “shpërndarje”.
- Në lidhje me komentin për përcaktimin e një pragu ose diapazoni sasior për termin “sasi të vogla”, ERE vlerësoi se përkufizimi i “impiantit me përmasa të vogla” është përcaktuar në nenin 4, pika 17/1, të ligjit nr. 102/2015, “Për sektorin e gazit natyror”, të ndryshuar, i cili nuk përcakton një prag apo diapazon sasior konkret. Për rrjedhojë, u vlerësua të ruhet përkufizimi ligjor, pa përcaktuar në aktin rregullator një kufi sasior që nuk parashikohet në ligj.
- Në lidhje me komentin për përdorimin e termit “shpërndarje” dhe sugjerimin për përdorimin e termave “dorëzim” ose “furnizim”, ERE vlerësoi se emërtimi dhe përcaktimi i veprimtarive të parashikuara në rregullore duhet të jenë në përputhje me terminologjinë dhe konceptet e përcaktuara në ligjin nr. 102/2015, “Për sektorin e gazit natyror”, të ndryshuar. Për këtë arsye, termi “shpërndarje” u vlerësua të ruhet, pasi është pjesë e përkufizimit të përcaktuar nga ligji, ndërsa “furnizimi” përbën një veprimtari të veçantë të licencueshme. Për rrjedhojë, as ky koment nuk reflektohet në ndryshimet e rregullores sipas kësaj vendimmarrje.
- Nga shqyrtimi i komenteve të paraqitura nga shoqëria “SOCAR Gas Albania” që lidhen me rregulloren, objekt të kësaj procedure, rezulton se ato kanë natyrë kryesisht sqaruese, lidhur me kuptimin e termave dhe kufijtë e veprimtarive të licencuara dhe nuk paraqesin kundërshtime ndaj qëllimit, përmbajtjes apo efekteve të ndryshimeve të propozuara në rregullore.
- Ndryshimet e propozuara në rregullore sigurojnë përditësimin e kuadrit rregullator të licencimit në përputhje me ndryshimet e ligjit nr. 102/2015, “Për sektorin e gazit natyror”, të ndryshuar, duke reflektuar kategoritë e veprimtarive të licencueshme të parashikuara nga ky ligj, dokumentacionin, afatet dhe procedurat përkatëse të licencimit.
Për gjithë sa më sipër, Bordi i ERE-s
VENDOSI: 

1. Miratimin e disa shtesave dhe ndryshimeve në “Rregulloren për procedurat dhe afatet për dhënien, modifikimin, transferimin ose heqjen e licencave në sektorin e gazit natyror”, miratuar me vendimin e Bordit të ERE-s nr. 97, datë 4.7.2017 (sipas ndryshimeve të propozuara bashkëlidhur).
2. Drejtoria e Rregullimit të Gazit Natyror të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare. 

 KRYETAR
Petrit Ahmeti

Shtesat dhe ndryshimet në “Rregulloren për procedurat dhe afatet për dhënien, modifikimin, transferimin ose heqjen e licencave në sektorin e gazit natyror” (miratuar me vendimin e Bordit të ERE-s nr. 248, datë 3.9.2026)

Neni 1 bëhet: “Kjo rregullore hartohet në zbatim të neneve 22, 23 dhe 24 të ligjit nr. 102/2015, “Për sektorin e gazit natyror”, të ndryshuar, si dhe në zbatim të “Rregullores për organizimin, funksionimin dhe procedurat e Entit Rregullator të Energjisë”, miratuar me vendimin e Bordit të ERE-s nr. 96, datë 17.6.2016, të ndryshuar.”.
Neni 2 bëhet: “Kjo rregullore përcakton procedurat dhe afatet për dhënien, modifikimin, transferimin, ose heqjen e licencave për veprimtaritë e rregulluara në sektorin e gazit natyror, sipas përcaktimeve të ligjit nr. 102/2015, “Për sektorin e gazit natyror”, i ndryshuar, si dhe përcakton autoritetin e ERE-s për shqyrtimin e aplikimeve, dhënien e licencave me kusht dhe vendosjen e pagesave përkatëse për çdo aplikim.”.
Neni 3 shtohen përkufizimet si në vijim:
““Gaz Natyror i Lëngëzuar” (GNL) është gazi metan CH4, i cili kthehet në lëng në presionin 1 atm dhe temperaturë minus 161 gradë celsius.
“Gaz Natyror i Komprimuar” (GNK) është gazi metan CH4, i cili komprimohet në presionin 200 atm.”. 
“Impiant me përmasa të vogla” është njësia lëvizëse që përdoret për prodhimin/depozitimin, transportimin dhe/ose shpërndarjen e sasive të vogla të GNL-së dhe/ose GNK-së.”.
Termat e përdorura në ketë rregullore, do kenë të njëjtin kuptim si ato të referuara në ligjin nr. 102/2015, “Për sektorin e gazit natyror”, i ndryshuar.”.
Neni 4, pika 1, shtohen germat:
“ë) Operimin në impiantet e GNL-së me përmasa të vogla;
f) Operimin në impiantet e GNK-së me përmasa të vogla.”.
Neni 5 bëhet: “Kohëzgjatja e vlefshmërisë së një licence të lëshuar sipas kësaj rregulloreje për transmetim, shpërndarje, depozitim dhe GNL prej ERE-s, në përputhje me nenin 4 të kësaj rregulloreje, do të jetë për një periudhë prej 30 vitesh, me të drejtë përsëritjeje. Kohëzgjatja e vlefshmërisë të një licence për furnizimin, tregtimin, funksionimin e operatorit të tregut të gazit natyror dhe operimin në impiantet e GNL-së dhe/ose GNK-së me përmasa të vogla është deri në 10 vjet, me të drejtë përsëritjeje.”.
Neni 8, pika 6, germa “a”, ndryshon dhe bëhet: “Një kopje origjinale ose fotokopje e njehsuar me origjinalin sipas legjislacionit në fuqi.”.
Neni 9 ndryshon si vijon: 

Pika 1, germa “a” shtohen aktivitetet: “Operimin në impiantet e GNL-së me përmasa të vogla; Operimin në impiantet e GNK-së me përmasa të vogla dhe në tabelë bëhen shënimet, si vijon:”.
Në nenin 9, pika 1 germa “d” pikat “ii” dhe “iii”, ndryshojnë dhe bëhen:
“ii. Vërtetim i gjendjes gjyqësore (dëshmi penaliteti nga Drejtoria e Përgjithshme e Burgjeve), që vërteton se personi juridik dhe administratori/administratorëe e shoqërisë tregtare nuk janë të dënuar;
iii. Në rastin e subjekteve me nënshtetësi të huaj, duhet të depozitohet vërtetimi i gjendjes gjyqësore të vendit të rezidencës, i përkthyer dhe i pajisur me vulë apostile.”.
Në nenin 9, pika 1, germa “e”, “Dokumentacioni dhe garancitë financiare dhe fiskale”, në pikën “iv” shtohet një paragraf: 
“Përjashtohen nga ky detyrim edhe personat që aplikojnë për licencim në ushtrimin e aktivitetit të GNK-së (neni 4.1.ë) dhe rastit të aktivitetit të GNL-së (neni 4.1.f). “.
Në nenin 9, pika 2, pas germës “f” shtohet “emërtesa “g” në titullin: “Licencë për operimin e tregut”.
Në nenin 9, pika 2, pas germës “g” shtohet germa “gj”: 
“gj) Licencë për operimin në impiantet e GNL-së me përmasa të vogla.
Aplikuesi për licencim për operim në impiantet e GNL-së duhet të depozitojë informacion me të dhëna të përgjithshme dhe teknike të projektit, që përfshijnë sa vijon:
i. miratimin nga organet përkatëse të menaxhimit dhe mbrojtjes së mjedisit (VNM, deklaratë mjedisore, leje) për ushtrimin e veprimtarisë sipas legjislacionit në fuqi për vlerësimin e ndikimit në mjedis;
ii. projektin teknik të detajuar, të hartuar nga studio e licencuar, që përmban të dhëna për impiantin, vendndodhjen e instalimeve, hartat e vendndodhjes, skemat e tubave dhe instrumenteve (P&ID), specifikimet teknike të pajisjeve kryesore (rezervuarë kriogjenikë për GNL), si dhe kapacitetet operacionale;
iii. marrëveshje paraprake për autorizimin e burimit të furnizimit me gaz nëpërmjet transaksioneve dypalëshe në baza afatshkurtra, por jo më pak se 1 (një) muaj;
iv. vërtetimin nga ISHTI për inspektim të të gjitha pajisjeve për efekt të sigurisë dhe pajtueshmërisë teknike;
v. një dokument operacional që përmban manualin e operimit të impiantit, procedurat e mirëmbajtjes, sistemin e menaxhimit të sigurisë dhe politikat e sigurisë industriale;
vi. dokumentacion që vërteton të drejtën e përdorimit të pajisjeve;
vii. dëshmi për kualifikimin e stafit;
viii. çdo leje tjetër sipas legjislacionit në fuqi për transportin e mallrave të rrezikshme.”.
Në nenin 9 pika 2 pas germës “gj” shtohet germa “h”:
“h) Licencë për operimin në impiantet e GNK-së me përmasa të vogla.
Aplikuesi për licencim për operim në impiantet e GNK-së me përmasa të vogla duhet të depozitojë informacionin/dokumentacionin specifik si vijon:
i. miratimin nga organet përkatëse të menaxhimit dhe mbrojtjes së mjedisit (VNM, deklaratë mjedisore, leje) për ushtrimin e veprimtarisë sipas legjislacionit në fuqi për vlerësimin e ndikimit në mjedis;
ii. projektin teknik të detajuar, të hartuar nga studio e licencuar, që përmban të dhëna për impiantin, vendndodhjen e instalimeve, hartat e vendndodhjes, të dhëna për sistemet e kompresimit, skemën e stacioneve të mbushjes (nëse aplikohet). 
iii. marrëveshje paraprake për autorizimin e burimit të furnizimit me gaz nëpërmjet transaksioneve dypalëshe në baza afatshkurtra, por jo më pak se 1 (një) muaj;
iv. dëshmi të objekteve të autorizuara të magazinimit dhe mjeteve të specializuara të transportit (kamionë ose anije);
v. vërtetimin nga ISHTI për inspektimet të të gjitha pajisjeve për efekt të sigurisë dhe pajtueshmërisë teknike (në rast se, në momentin e aplikimit, ky dokument nuk mund të paraqitet për shkak se impianti është ende në fazën e ndërtimit ose instalimit, ERE vlerëson plotësimin e kësaj kërkese në përputhje me parashikimet e kësaj rregulloreje për dhënien e licencës me kusht);
vi. një dokument operacional që përmban manualin e operimit të impiantit, procedurat e mirëmbajtjes, sistemin e menaxhimit të sigurisë dhe politikat e sigurisë industriale;
vii. dokumentacion që vërteton të drejtën e përdorimit të pronës dhe të pajisjeve të nevojshme për ushtrimin e veprimtarisë;
viii. dëshmi për kualifikimin e stafit.”.
Në nenin 12, pas pikës 5 shtohen pikat: 6, 7, 8, 9, 10, 11, 12: 
“6. ERE mund të japë një vendim licencimi me kusht kur gjykon se ndonjë nga kushtet e paplotësuara nuk është thelbësor për ushtrimin e menjëhershëm të veprimtarisë dhe aplikuesi merr përsipër ta plotësojë atë brenda një periudhe të caktuar.
7. Periudha e plotësimit të kushtit nuk mund të jetë më shumë se 12 (dymbëdhjetë) muaj nga data e hyrjes në fuqi të licencës me kusht, sipas nenit 24, pika 2, të ligjit nr. 102/2015.
8. Vendimi i ERE-s për dhënien e licencës me kusht, specifikon:
a) kushtin e paplotësuar dhe arsyen pse konsiderohet jothelbësor;
b) afatin e saktë të plotësimit të kushtit;
c) dokumentacionin ose provat që duhet të paraqesë i licencuari për verifikimin e plotësimit;
d) pasojat ligjore nëse kushti nuk plotësohet brenda afatit.
9. I licencuari me kusht paraqet pranë ERE-s provat e plotësimit të kushtit jo më vonë se 30 (tridhjetë) ditë para skadimit të afatit të përcaktuar.
10. Nëse kushti plotësohet brenda afatit, ERE merr vendim për heqjen e kushtit dhe lëshimin e licencës përkatëse pa kusht.
11. Nëse kushti nuk plotësohet brenda afatit të përcaktuar, ERE rishikon vendimin e licencimit me kusht dhe vendos, në përputhje me kushtet dhe pasojat e përcaktuara në këtë vendim.
12. ERE refuzon dhënien e licencës në rastet e parashikuara në nenit 26, të ligjit nr. 102/2015, “Për sektorin e gazit natyror”, të ndryshuar.
Në vendimin e ERE-s për refuzimin arsyetohen shkaqet sipas pikës 1 të këtij neni.”.
Në nenin 17 pika 4, ndryshon dhe bëhet: 
“4. Regjistri i licencimeve mbahet nga struktura përgjegjëse për licencimet në ERE dhe përditësohet pas çdo vendimmarrjeje të Bordit që sjell ndryshim në të dhënat e regjistrit, si dhe publikohet në faqen zyrtare të internetit të ERE-s. Regjistri përmban të dhënat e mëposhtme:
a) emrin e të licencuarit;
b) NUIS-in dhe selinë;
c) numrin dhe serinë e licencës;
d) veprimtarinë e licencuar;
e) zonën e shërbimit;
f) numrin dhe datën e vendimit të Bordit të ERE-s për dhënien e licencës;
g) datën e fillimit dhe datën e përfundimit të vlefshmërisë së licencës;
h) statusin aktual të licencës;
i) numrin dhe datën e vendimeve të Bordit të ERE-s për modifikimin, transferimin ose heqjen e licencës, sipas rastit;
j) vendimet e licencimit të dhëna me kusht.”.
Në aneksin A në tabelë shtohet sa vijon: 

“ANEKS A
PAGESA E REGJISTRIMIT DHE PROCEDIMIT TË NJË APLIKIMI

	[bookmark: _Hlk228174949]Aktiviteti
	Licencim
	Modifikim
	Rinovim

	Transferim
licence/asetesh

	[bookmark: _Hlk227933089]Operimi në impiantet e GNL-së me përmasa të vogla
	1 000 000 lekë
	100 000 lekë
	100 000 lekë
	100 000 lekë

	Operimi në impiantet e GNK-së me përmasa të vogla
	1 000 000 lekë
	100 000 lekë
	100 000 lekë
	100 000 lekë



Shënim.
a) Aplikuesi, në momentin e paraqitjes së aplikimit, duhet të ketë kryer pagesën sipas përcaktimeve të këtij aneksi. Pagesa e aplikimit është e pakthyeshme dhe mund të kryhet drejtpërdrejt në llogarinë bankare pas lëshimit të një fature elektronike nga struktura e financës në ERE, sipas kërkesës së vetë aplikuesit:
Shërbimi i komisionit të bankës (në nisje dhe mbërritje) paguhet nga aplikuesi.
b) Aplikuesi, në momentin e paraqitjes së aplikimit, bashkëlidh deklaratën si më poshtë: 

DEKLAROJ SE:

- Nuk më është hequr apo refuzuar më parë një licencë për operimin në sektorin e gazit natyror brenda apo jashtë vendit.
(Nëse aplikuesit i është hequr apo refuzuar më parë një licencë, duhet të bëjë me dije arsyet dhe vendimin përkatës)
____________________________________________________________________________________________________________________________________________________________________________________________________________________________________________________________________________________________________________.
- Jam njohur me kuadrin ligjor dhe nënligjor në fuqi dhe angazhohem për zbatimin e tij, si dhe të rregullave dhe rregulloreve të miratuara nga ERE për operimin në sektorin e gazit natyror.
- Dokumentet dhe të dhënat e paraqitura për qëllime të këtij aplikimi janë të vërteta dhe jam i vetëdijshëm se, në rast deklarimi të të dhënave të pavërteta apo të paraqitjes së dokumenteve të falsifikuara apo me të dhëna jo të vërteta, jam subjekt i masave të parashikuara në Kodin Penal dhe aktet e tjera ligjore dhe nënligjore në fuqi.
- Jam i gatshëm të marr pjesë në seanca dëgjimore ose mbledhje, kur kërkohet nga ERE, në kuadër të shqyrtimit të këtij aplikimi.
- Kam kryer pagesën e aplikimit, sipas përcaktimeve të rregullores, në datën __.____._____, pranë Bankës ______________________________________.
Deklaroj veprimtaritë e tjera tregtare që ushtroj në Shqipëri ose jashtë saj, si dhe, sipas rastit, marrëdhënien e tyre me veprimtarinë objekt të këtij aplikimi për licencim. _________________________________________________________________________________________________________________________________________________________________________________________________________________________________

Për aplikuesin
_______________________________________
[bookmark: _GoBack](emër mbiemër, nënshkrim)”.

